Тиркеме

**Кыргыз Республикасынын 2021-2025-жылдарга карата   
жылуулук энергиясына жана ысык суу менен камсыздоого**

**орто мөөнөттүү тарифтик саясаты**

1-глава. Киришүү

Ушул Кыргыз Республикасынын 2021-2025-жылдарга карата жылуулук энергиясына жана ысык суу менен камсыздоого орто мөөнөттүү тарифтик саясаты (мындан ары – ОМТС) өлкөнүн энергетика тармагындагы каатчылыктын шарттарында керектөөчүлөрдү жылуулук энергиясы жана ысык суу менен үзгүлтүксүз камсыз кылууга багытталган.

Ушул ОМТСтин максаты жылуулук энергетикалык тармагында өзүн-өзү актоо принциптерин акырындык менен киргизүү жана тарифтерди түзүүдө кайчылаш субсидияларды этап-этабы боюнча жоюу болуп саналат.

ОМТС орто мөөнөттүү мезгилде жылуулук энергиясына тарифтер менен наркын жабууга жетүүнү жана андан ары аларды жыл сайын өткөн жылдагы иш жүзүндөгү инфляциясынын дэңгээлине карата түзөтүп турууну болжолдойт.

Импорттолуучу отун ресурстарынын (көмүр, газ, мазут) наркы дайыма өсүп жаткан шарттарда ушул ОМТСтин негизги милдеттеринин бири ушул ОМТСтин тиркемесинде келтирилген темптерге ылайык жылуулук энергиясына жана ысык сууга тарифтерди өз убагында өзгөртүү болуп саналат. Мындай мамиле жылуулук энергиясына жана ысык сууга болгон тарифтерди акырындык менен алардын реалдуу наркына чейин жеткирүүгө мүмкүндүк берет, жыйынтыгында жылуулук энергетика секторундагы жылуулук менен камсыздоочу ишканалардын финансылык туруктуулугун камсыз кылат.

2-глава. Жалпы принциптер

Бул ОМТС төмөнкү принциптерге негизделет:

- тарифтер жылуулук менен камсыздоочу ишканалардын жылуулук энергиясын өндүрүү, берүү, бөлүштүрүү жана сатуу боюнча бардык чыгымдарын, ошондой эле карыздарды, капиталдык салымдарды жана башка тейлөөгө чыгымдарды жабышы керек;

- тарифтердин өсүү темпи акырындык менен жүргүзүлүшү жана керектөөчүлөр үчүн күтүүсүз экономикалык кыйынчылыктарды жаратпашы керек;

- электр жана жылуулук энергиясын керектөөчүлөрдүн ортосундагы кайчылаш субсидиялоо акырындык менен жоюлушу керек. Мында   
2025-жылга чейинки орто мөөнөттүү мезгилде жылуулук энергетикасында субсидияларды толугу менен жоюу мүмкүн эмес, анткени бул калк үчүн жылуулук энергиясына тарифтин өтө өсүп кетишине алып келет.

3-глава. Тарифтер

**Калк үчүн жылуулук энергиясына тарифтер**

Жериндеги жеке жылытуучу отканалар жылуулук менен камсыздаган жаңыдан пайдаланууга берилген көп кабаттуу үйлөрдө жашаган тиричиликтик керектөөчүлөрдү (калкты) кошпогондо, керектөөчүлөрдүн бул тобу үчүн ушул ОМТСте социалдык багытталган тариф 2021-жылы 1134,76 сом/Гкал өлчөмүндө сакталат. 2022-жылдан тартып тарифти акырындык менен жылына 10 пайызга көбөйтүү каралууда, бул 2025-жылга карата жылуулук энергиясынын наркын жабууга мүмкүндүк берет.

Жериндеги жеке жылытуучу отканалар жылуулук менен камсыздаган жаңыдан пайдаланууга берилген көп кабаттуу үйлөрдө жашаган тиричиликтик керектөөчүлөр (калк) үчүн жылуулук энергиясына тарифтер жылуулук энергиясынын наркынын деңгээлинде колдонулат.

Бул жылуулук энергиясын иштеп чыгууда 2020-жылы 1,6 млрд сомду түзгөн акча каражатынын тартыштыгы жана калк үчүн тарифтерди жылуулук энергиясынын толук наркына (реалдуу наркына) акырындык менен жеткирүү зарылдыгы менен шартталган.

“Бишкекжылуулукэнерго” коммуналдык ишканасынын жана Кыргыз Республикасынын Энергетика жана өнөр жай министрлигине караштуу “Кыргызжылуулукэнерго” мамлекеттик ишканасынын, ошондой эле башка жылуулук менен камсыздоочу уюмдардын отканаларынан (жаңыдан пайдаланууга берилген көп кабаттуу үйлөрдү жылуулук менен камсыздаган жериндеги жеке жылытуучу отканаларды кошпогондо) жылытуу жана ысык суу менен камсыз болуу максатында жылуулук энергиясын алган калк үчүн жылуулук энергиясына жана ысык сууга тарифтер “Бишкекжылуулуктармагы” ачык акционердик коомунан жана “Электр станциялар” ачык акционердик коомунун түзүмдүк бөлүмдөрүнөн жылуулук энергиясын алган калк үчүн белгиленген өлчөмдө белгиленет.

**Өнөр жай, бюджеттик жана башка керектөөчүлөр үчүн жылуулук энергиясына тарифтер**

“Бишкекжылуулуктармагы” ачык акционердик коомунан жылуулук энергиясын алган ушул топтордун керектөөчүлөрү үчүн 2015-жылдын апрелинен тартып колдонулуучу 1695,1 сом/Гкал (салыктарды эсепке албастан) өлчөмүндөгү тариф жыл сайын өткөн жылдагы иш жүзүндөгү инфляциянын деңгээлине карата түзөтүлүп турат. Дефляция болгон учурда жылуулук энергиясына болгон тариф колдонуудагы деңгээлде сакталат.

Башка жылуулук менен камсыздоочу уюмдардан жылуулук энергиясын алган ушул топтордун керектөөчүлөрү үчүн жылуулук энергиясына тарифтер жылуулук энергиясынын наркынын деңгээлинде колдонулат.

**Ысык сууга тарифтер**

Ысык сууну тиричиликтик керектөөчүлөр үчүн да тарифтердин жыл сайын акырындык менен өсүшү каралууда, ал 2025-жылы ысык суунун наркын жабууну карайт.

Ушуну менен бирге калктын көпчүлүк бөлүгүндө ысык сууну эсеп алуучу приборлор жок болгондуктан, ысык сууга төлөм турак жайда жашаган ар бир адамга керектөө - айына 4,8 м3 эсебиндеги ченем боюнча каралган.

Ысык сууну эсепке алуучу приборлор жок калк үчүн ОМТСте ушул ОМТСтин тиркемелеринде көрсөтүлгөн темптерге ылайык тарифтин жыл сайын өсүшү каралган.

“Бишкекжылуулуктармагы” ачык акционердик коому тарабынан ысык суу менен камсыздалган башка бардык керектөөчүлөр үчүн колдонуудагы 1695,1 сом/Гкал (салыктарды эске албастан) өлчөмүндөгү тариф жыл сайын өткөн жылдагы иш жүзүндөгү инфляциянын деңгээлине карата түзөтүлүп турат. Дефляция болгон учурда ысык сууга болгон тариф колдонуудагы деңгээлде сакталат.

Башка жылуулук менен камсыздоочу уюмдар тарабынан ысык суу менен камсыздалуучу ушул топтордун керектөөчүлөрү үчүн жылуулук энергиясына тарифтер ысык суунун наркынын деңгээлинде колдонулат.

Тарифтердин туура жана өз убагында колдонулушу үчүн, алардын энергия менен камсыздоочу уюмдар жана жылуулук энергиясын керектөөчүлөр тарабынан туура эмес чечмеленишин болтурбоо максатында, “Энергетика жөнүндө” жана “Электр энергетикасы жөнүндө” Кыргыз Республикасынын мыйзамдарынын ченемдерине ылайык тарифтер тарифтерди колдонуу тартибин аныктаган, белгиленген тарифтер колдонулуучу керектөөчүлөрдүн топторунун тизмегин камтыган Жылуулук энергиясына жана ысык суу менен камсыздоого тарифтерди колдонуу боюнча нускамага ылайык колдонулат.

4-глава. Корутунду

Ушул ОМТСти ишке ашыруунун жүрүшүндө жыл сайын отун ресурстарына (газ, мазут, көмүр) баалардын өзгөрүүсүнө талдоо жүргүзүлүп турат. Жүргүзүлгөн талдоонун жыйынтыгы боюнча жылуулук энергетика секторундагы ишканалардын иштеринин негизги техникалык-экономикалык көрсөткүчтөрүнүн ОМТСте кабыл алынган көрсөткүчтөрдөн четтөөсү аныкталат. Ушуну эске алуу менен тарифтерди жогорулатуунун өсүү темпи жылуулук энергетикалык компаниялардын жабдууларды жана жылуулук тармактарын оң абалда кармап турууга, ошондой эле аларды өз убагында оңдоого жана жаңыртууга байланышкан инвестициялык жана кредиттик милдеттенмелерине жараша кайра каралышы мүмкүн.

Бул ОМТС төмөнкүлөргө түрткү берет:

- жылуулук энергиясын жана ысык сууну пайдалуу жана натыйжалуу максаттарда гана пайдаланууга;

- керектөөчүлөрдө жылуулук энергиясын жана ысык сууну пайдалануунун реалдуу наркын аныктоо мүмкүндүгүнүн пайда болушуна, бул керектөөчүнүн өз керектөөсүнүн түзүмүн кайра карап чыгуусу жана энергетикалык натыйжалуулук (жылуулоо жана изоляциялоо) үчүн өбөлгө түзөт;

- жылуулук энергетикасын субсидиялоону этап-этап менен кыскартууга.